b'\n_START_ARTICLE_\nVastutusmaatriks\n_START_PARAGRAPH_\nVastutusmaatriks, tuntud ka kui RACI mudel, on tabel, mille veergudele kirjutatakse projekti tegevused ja ridadele projektis osalejad. Tabelisse m\xc3\xa4rgitakse projekti neli peamist rolli: teostaja, vastutaja, n\xc3\xb5ustaja ja informeeritav._NEWLINE_RACI mudel kirjeldab igale rollile v\xc3\xb5i isikule m\xc3\xa4\xc3\xa4ratud vastutust projekti t\xc3\xa4itmisel. \xc3\x9cldjuhul m\xc3\xa4\xc3\xa4ratakse \xc3\xbclesanded rollile, mitte konkreetsele isikule, sest rolli v\xc3\xb5ib t\xc3\xa4ita rohkem kui \xc3\xbcks isik ning vastupidi: \xc3\xbcks isik v\xc3\xb5ib t\xc3\xa4ita mitut rolli. RACI on l\xc3\xbchend, mis on moodustatud ingliskeelsete rollinimetuste esit\xc3\xa4htedest \xe2\x80\x93 responsible (teostaja), accountable (vastutaja), consulted (n\xc3\xb5ustaja) ja informed (informeeritav).\n_START_SECTION_\nRACI mudel\n_START_PARAGRAPH_\nTeostaja (responsible)_NEWLINE_Teostajad on need, kes t\xc3\xa4idavad t\xc3\xb6\xc3\xb6\xc3\xbclesandeid. Igale \xc3\xbclesandele m\xc3\xa4\xc3\xa4ratakse v\xc3\xa4hemalt \xc3\xbcks isik, kes selle \xc3\xbclesande eest vastutab. Vastutust v\xc3\xb5idakse ka jagada. Vastutuse hulga m\xc3\xa4\xc3\xa4rab vastutaja._NEWLINE_Vastutaja (accountable)_NEWLINE_Vastutajad on need, kes vastutavad tegevuskava t\xc3\xa4itmise eest. Nende \xc3\xbclesanne on juhtida ja kontrollida teostajate t\xc3\xb6\xc3\xb6d. \xc3\x9che \xc3\xbclesande jaoks ei tohiks olla rohkem kui \xc3\xbcks vastutaja._NEWLINE_N\xc3\xb5ustaja (consulted)_NEWLINE_N\xc3\xb5ustajad on need, kes jagavad teavet ja/v\xc3\xb5i annavad n\xc3\xb5u vastutajatele ja teostajatele. N\xc3\xb5ustajad on tavaliselt eksperdid v\xc3\xb5i isikud, keda t\xc3\xb6\xc3\xb6tulemused v\xc3\xb5ivad otseselt m\xc3\xb5jutada, ning nendega suheldakse kogu t\xc3\xb6\xc3\xb6protsessi v\xc3\xa4ltel._NEWLINE_Informeeritav (informed)_NEWLINE_Informeeritavad on need, kellel ei ole t\xc3\xb6\xc3\xb6protsessis kindlat \xc3\xbclesannet, kuid keda teavitatakse otsustest ja t\xc3\xb6\xc3\xb6tulemustest. Teabevahetus toimub \xc3\xbcldjuhul p\xc3\xa4rast tegevuse l\xc3\xb5petamist. Informeerijad on teostajad v\xc3\xb5i vastutajad.\n_START_SECTION_\nRACI mudeli kasutus\n_START_PARAGRAPH_\nRACI mudelil on mitmeid kasutusviise.\n_START_SECTION_\nProtsessi fikseerimine\n_START_PARAGRAPH_\nRACI mudel aitab protsessi fikseerida. Selle abil on v\xc3\xb5imalik kindlaks m\xc3\xa4\xc3\xa4rata iga etapi vastutusm\xc3\xa4\xc3\xa4r.\n_START_SECTION_\nProtsessi \xc3\xbcmberkujundamine\n_START_PARAGRAPH_\nP\xc3\xa4rast protsessi fikseerimist on ettev\xc3\xb5tte anal\xc3\xbc\xc3\xbctikul olemas teave, mille p\xc3\xb5hjal plaani t\xc3\xa4iendada v\xc3\xb5i \xc3\xbcmber kujundada. Vastutusmaatriks aitab tuvastada v\xc3\xb5imalikke kitsaskohti ning luua sobivama vastutusm\xc3\xa4\xc3\xa4raga mudeli. Vana ja uut mudelit v\xc3\xb5rreldakse, et olla kindel, et \xc3\xbckski \xc3\xbclesanne ega huvir\xc3\xbchm ei oleks uuest mudelist v\xc3\xa4lja j\xc3\xa4\xc3\xa4nud.\n_START_SECTION_\nOrganisatsiooni anal\xc3\xbc\xc3\xbcs\n_START_PARAGRAPH_\nRACI mudelit kasutatakse organisatsiooni anal\xc3\xbc\xc3\xbcsis, sest see aitab \xc3\xa4rianal\xc3\xbc\xc3\xbctikutel paremini m\xc3\xb5ista organisatsiooni t\xc3\xb6\xc3\xb6korraldust ning osaliste kohustusi ja \xc3\xbclesandeid. Samuti aitab mudel tuvastada kriitilises seisus olevaid \xc3\xa4ri\xc3\xbcksusi v\xc3\xb5i v\xc3\xa4ikeste ja keskmise suurusega ettev\xc3\xb5tteid, leida projekti toetavaid huvir\xc3\xbchmi ja/v\xc3\xb5i paremini m\xc3\xb5ista eri \xc3\xa4ri\xc3\xbcksuste kohustusi ja poliitikat.\n_START_SECTION_\nKoolitus\n_START_PARAGRAPH_\nProtsessi, \xc3\xa4ri\xc3\xbcksuse v\xc3\xb5i organisatsiooni seisu fikseeriv RACI mudel aitab uutel t\xc3\xb6\xc3\xb6tajatel m\xc3\xb5ista oma rolli ja sellega kaasnevaid kohustusi. Samuti n\xc3\xa4itab mudel, kuidas t\xc3\xb6\xc3\xb6taja roll suhestub \xc3\xbcldise \xc3\xa4riprotsessiga. Ettev\xc3\xb5tte seisu fikseeriva RACI mudeli v\xc3\xb5rdlemine uue mudeliga on t\xc3\xb6\xc3\xb6tajate koolitamisel samuti kasulik, sest see aitab m\xc3\xb5ista, millised muutused uue protsessi v\xc3\xb5i s\xc3\xbcsteemi v\xc3\xa4ljat\xc3\xb6\xc3\xb6tamisega kaasnevad.\n_START_SECTION_\nRACI mudeli viis sammu\n_START_PARAGRAPH_\nRACI mudeli koostamine on lihtne protsess, kui j\xc3\xa4rgida viit sammu._NEWLINE_1. samm_NEWLINE_M\xc3\xa4\xc3\xa4rake kindlaks \xc3\xbclesanded, mis peavad tulemuse saavutamiseks olema t\xc3\xa4idetud. Kirjutage need tabeli vasakusse veergu nende tegemise j\xc3\xa4rjekorras. \xc3\x84rge kirjutage seda, mis varsti muutub. Fikseerige t\xc3\xb6\xc3\xb6protsess p\xc3\xb5hjalikult._NEWLINE_2. samm_NEWLINE_Otsustage, kas m\xc3\xa4\xc3\xa4rata vastutus rollidele v\xc3\xb5i isikutele. Kirjutage rollid v\xc3\xb5i isikute nimed tabeli \xc3\xbclemisse ritta._NEWLINE_3. samm_NEWLINE_M\xc3\xa4\xc3\xa4rake rollide v\xc3\xb5i isikute vastutus, kasutades selleks RACI mudeli t\xc3\xa4hti R, A, C ja I._NEWLINE_4. samm_NEWLINE_Vaadake mudel uuesti \xc3\xbcle. Veenduge, et k\xc3\xb5ik projektis osalejad m\xc3\xb5istaksid neile antud vastutust ja on oma \xc3\xbclesannetega n\xc3\xb5us._NEWLINE_5. samm_NEWLINE_Tehke vajalikke kohendusi v\xc3\xb5i t\xc3\xa4iendusi.\n_START_SECTION_\nCAIROS-i mudel\n_START_PARAGRAPH_\nCAIROS on RASCI ja CAIRO mudeli kombinatsioon. Peale RACI mudeli nelja rolli h\xc3\xb5lmab CAIROS-i mudel ka abistaja rolli RASCI mudelist ja v\xc3\xa4ljaj\xc3\xa4etu rolli CAIRO mudelist.'